
Könnyű FCC-benzin olefin tartalmának motorhajtóanyag célú oligomerizációja savas ioncserélő gyanta katalizátoron

A fluid katalitikus krakkolás (FCC) és a különböző termikus szénhidrogén átalakító technológiák során nagy mennyiségben keletkeznek 3-6 szénatomos könnyű olefinek is. A könnyű FCC-benzin motorhajtóanyagba való keverhetősége nagy olefin-tartalma és gőznyomása miatt korlátozott. Ezért olyan eljárásokra van szükség, amelyekkel a kevésbé értékes „könnyebb” szénhidrogénekből (kis szénatomszámú olefinek és paraffinok) „nehezebb” (nagyobb szénatomszámú) és értékesebb termékek (motorbenzin vagy dízelgázolaj) állíthatók elő. A hagyományos megoldásokkal szemben (alkilezés, éterek előállítása) egyre nagyobb jelentősége lehet a termék összetétele szempontjából nagy rugalmassággal rendelkező oligomerizációs technológiáknak. Oligomerizáció során különböző forráspont-tartományba eső izoolefinek keletkeznek, amelyek katalitikus hidrogénezéssel izoparaffinokká alakíthatók. Az izoparaffinok viszonylag „tisztán égő” komponensek, melyek kiváló fizikai-kémiai és alkalmazástechnikai tulajdonságokkal rendelkeznek. Jelenleg motorhajtóanyagokba keverhető mennyiségüket előírások nem korlátozzák.
A TDK munkám során könnyű FCC-benzinből desztillációval nyert szűk frakció oligomerizálási lehetőségeit vizsgáltam különböző műveleti paraméterkombinációk alkalmazása mellett kétféle savas ioncserélő gyanta katalizátoron, továbbá ezekből készített kétrétegű ágyon. A célom motorhajtóanyag komponens előállítása volt.
A legnagyobb olefin konverziót (92,4%) kétrétegű ágy esetén értem el. 
A C12+ szelektivitás szintén a kétrétegű ágy alkalmazásakor volt a legnagyobb (26,2%), míg az „A” jelű gyantán a legkisebb (7,6%). Az oligomerizáció szempontjából kedvező műveleti paraméterek: 120-130°C hőmérséklet, 30 bar nyomás, 
1,0 h-1 folyadékterhelés volt.Ezen paraméterek mellett sikerült megfelelő hozammal előállítani -hidrogénezés után- kiváló motorhajtóanyag keverőkomponensként felhasználható terméket.




